Video’s: Dele van Wes-Kaap spoel weg ná wolkbreukSkermskoot van ‘n video wat deur inwoners geneem is. Kapenaars moes Maandag byna roeibote inspan om die paaie van die Drakenstein‑munisipaliteit te navigeer nadat ŉ wolkbreuk dele van die Paarl en Wellington verspoel het. Die Mediclinic en La Rochelle Girls High School het ook deurgeloop. Beeldmateriaal van die storm wys hoe motors onder water is en watergolwe langs winkelsentrums se ingange klots. Stephan Landsberg, ŉ inwoner van Wellington, sê die wolkbreuk het kort voor middagete begin en daarmee saam erge winde, reën en hael gebring. “Ons het nog nooit so iets beleef nie. Dit het soos een van daardie oorsese storms gelyk wat ŉ mens op die nuus sien. Ons het gedink die oordeelsdag is op ons.” Volgens Landsberg het die storm sowat 45 minute geduur voordat dit eindelik bedaar het. Dit was egter genoeg tyd om erge skade aan sakepersele op albei dorpe aan te rig. Winkelsentrums en klein sake-ondernemings op die dorpe het veral deurgeloop. Mediclinic Suider-Afrika het aan Maroela Media bevestig dat ŉ deel van die Mediclinic Paarl se intensiewesorgeenheid beskadig is weens die erge reën. Die eenheid se dak het glo ineengestort. “Die hospitaal moes ŉ klein aantal pasiënte na ander dele van die hospitaal oorplaas weens die skade aan die intensiewesorgeenheid,” sê dr. Gerrit de Villiers, hoof‑ kliniese beampte van Mediclinic Suider-Afrika. “Geen pasiënte is egter in die proses beseer nie.” Volgens die hospitaal is slegs drie van sy pasiënte na ŉ ander Mediclinic-hospitaal oorgeplaas “om te verseker dat hulle die nodige behandeling ontvang”. Die hospitaal is steeds in bedryf, terwyl die skade aan die intensiewesorgeenheid bepaal word. La Rochelle Girls High School in Paarl. (Foto: We Are South Africans) Foto’s wat op sosiale media geplaas is, wys ook hoe die La Rochelle Girls High School se gange oorstroom het, met die water wat byna heuphoogte is. Riana Geldenhuys, woordvoerder van die munisipaliteit, sê munisipale spanne is ontbied om te help om ondernemings skoon te maak en puin uit paaie te verwyder. Inwoners op albei dorpe het ook ingespring om stormwaterafvoerpype oop te maak sodat water afgevoer kon word. “Verskeie paaie in die Paarl en Wellington is tydelik gesluit weens die vloede en verskeie woonbuurte het tans kragonderbrekings nadat die storms die kraginfrastruktuur beskadig het,” sê Geldenhuys. “Die munisipaliteit se tegniese spanne gee aandag aan die onderbrekings en sal woonbuurte se krag so gou moontlik herstel.” Altesaam 250 voorvalle van vloed- en stormskade is teen Maandagaand by die munisipaliteit aangemeld. “Die munisipaliteit is gereed om inwoners te ondersteun wat deur die storms geraak is. Tydelike verblyf en ramphulp is aan al die inwoners beskikbaar,” sê sy. “Mense wat graag items wil skenk vir inwoners wie se huise oorstroom het, kan dit by die brandweerstasie in Bergrivier‑boulevard in die Paarl afgee.” Posted by Brandon Arendse on Monday, December 12, 2022 Wolkbreuk oor die hele SA Hoewel die watervlakke in die Paarl en Wellington nou gesak het, het die Suid-Afrikaanse Weerdiens (SAWD) intussen ŉ geel vlak 3-waarskuwing vir erge donderstorms vir dele van die Wes-Kaap uitgereik. Volgens die weerdiens is ŉ groot hoeveelheid reën reeds aan die suide van die Noord-Kaap en die sentrale en westelike dele van die Wes-Kaap aangemeld. Die weermodel van die afgelope 24 uur dui daarop dat die Noord-Kaap tot 40 mm reënval gekry het, terwyl dele van die Wes-Kaap tussen 50 mm en 60 mm reënval aangeteken het. Die weerdiens maan dat die oostelike dele van die Wes-Kaap Dinsdag die soort reën, wind en hael kan kry wat Maandag op die Paarl en Wellington uitgesak het. “Die moontlikheid bestaan dat groot haelkorrels en swaar reënval Dinsdag kan voorkom, wat tot kitsvloede kan lei.” ŉ Geel vlak 4-waarskuwing vir erge reën is ook vir KwaZulu-Natal uitgereik. Die verwagte reënval is weens ŉ laedrukstelsel wat oor die noorde van die land beweeg. Die weerdiens sê inwoners van Gauteng, die Vrystaat, Mpumalanga en die Oos-Kaap moet ook hulself staal vir erge donderstorms dié week. “Hierdie stelsels word geassosieer met baie reënval. ŉ Beduidende hoeveelheid reën is reeds in gebiede aangemeld wat daartoe kan lei dat die grond versadig is, wat op sy beurt tot oorstromings en skade aan infrastruktuur kan lei.”